ร้านอาหารปิ้งย่างปัจจุบันเยอะมากๆ อันนี้เป็นอีกที่หนึ่งที่เปิดที่ Villa Market บริเวณคลองประปา ตรงข้ามการประปานครหลวง
 ถาดปิ้งที่ใช้ที่นี่ค่อนข้างมีขนาดใหญ่กว่าที่อื่น ก็เลยย่างได้ทีละเยอะๆ เมนูมีอยู่ 2 แบบ คือ แบบธรรมดาและแบบพิเศษ น้ำจิ้มนอกจากมีน้ำจิ้มสำหรับการปิ้งย่างแบบญี่ปุ่นแล้ว ยังมีน้ำจิ้มซีฟู้ดและน้ำจิ้มบาร์บีคิวด้วย
 ขอเริ่มต้นจากอาหารว่างก่อน อย่างแรกปูอัดซาชิมิและแซลมอนซาชิมิ รสชาติที่กินไป ยังมีเกล็ดน้ำแข็งอยู่เลย ยังละลายไม่หมด จานต่อมาก็เป็นยำแซลมอนที่รสชาติค่อนข้างจัดจ้าน แต่ปลาก็มาแบบเดียวกับซาชิมิ คือ เกล็ดน้ำแข็ง
 พิซซ่าญี่ปุ่นหรือโอโคโนมิยากิ ไม่ได้มีความใกล้เคียงกับที่โอซาก้าเลย น่าจะเรียกเป็นแพนเค้กมากกว่า เพราะมีแต่แป้ง ผักน้อยมากๆ ไม่แนะนำ
 ข้าวผัดกระเทียมก็ระดับธรรมดาๆ ไม่ได้มีรสชาติพิเศษอะไร
 สำหรับผักก็มีหลายอย่าง แต่ผมชอบสั่งผักกาดหอมเอามาห่อเนื้อแล้วกินครับ
 เห็ดเข็มทองอบเนย อันนี้ม้วนมาในฟอยด์แบบนี้ ข้างในมีเนย แต่ผมไม่ชอบ เพราะว่าเวลาย่างส่วนที่พ้นฟอยด์จะไหม้ และไม่ได้กลิ่นเนย แต่ก่อนที่นี่ทำฟอยด์เป็นถาดซึ่งดีกว่าอีก สูตรส่วนตัวของผมจะใส่โชยุลงไปด้วยทำให้มีรสชาติเค็มๆตัดขึ้นมาก
 อาหารทะเลก็มีหอยแมลงภู่นิวซีแลนด์ (จริงหรือเปล่าก็ไม่รู้) กุ้งแม่น้ำ และปลาแซลมอน อันนี้ผมว่าต้องวัดดวงหน่อย เพราะบางชิ้นก็สด บางชิ้นก็ไม่สด
 ไก่ซอสผลไม้ หน้าตาดูไม่น่ากินเลย แต่รสชาติหวาน นุ่ม คิดว่าคงหมักนาน ทำให้รสชาติของผลไม้เข้าไปในเนื้อไก่
 หมูซอสบาร์บีคิว อันนี้ธรรมดาครับ มีสับปะรดกับมะเขือเทศประดับ แค่นั้นเอง
 หมูซอสเซ็นชิโนะ ก็เป็นหมูราดซอสน่ะครับ ก็จะมีรสเค็มๆหน่อยๆ
 หมูพริกไทยดำ สำหรับผมกลิ่่นของพริกไทยไม่ค่อยออกครับ มันเหมือนเอาพริกไทยโรยหน้าเฉยๆ
 เป็ดอบน้ำผึ้ง เมนูนี้ใช้ความสามารถย่างนิดหน่อย ต้องอย่าย่างให้สุกเกินไป เพราะจะเหนียว เมื่อย่างเสร็จแล้วก็จะมีความหวานหอม
 เนื้อกวาง เป็นแผ่นดูใหญ่ดี แต่เวลาหยิบคีบมันแยกออกเป็นชิ้นเล็กๆ เลยไม่ค่อยสวยเท่าไร เนื้ออาจจะสากนิดหน่อยถ้าคนไม่ชอบก็คงไม่ชอบ
 สำหรับเนื้อวัวก็มีเนื้อคารูบี้ที่ทั้งแบบไม่ราดซอสและราดซอส ถ้าพูดถึงเนื้อคารูบี้จริงๆเป็นเนื้อส่วนที่ติดกระดูก และจะบอกเกรดของเนื้อได้ ถ้าเนื้อเกรดสูงมากๆจะเห็นเป็นลายหินอ่อน แต่ถ้าเกรดต่ำจะเห็นแยกชั้นเนื้อกับไขมันชัดเจน แบบในร้านนี้ นอกจากคารูบี้แล้วยังมี เนื้อลายที่ไม่ค่อยลายเท่าไร และน่องแก้วที่มีความกรอบๆหยุ่นๆ
 นอกจากนี้ยังมีไอศกรีมเป็นของหวาน แต่ไม่ค่อยมีหลายรสชาติเท่าไร
 โดยรวมก็คือกลางๆ อาจจะเจอไม่สดหรือแข็งได้ด้วยเช่นกัน